“วรรณรัตน์”ส่งสัญญาณดีเซลแตะลิตรละ30บาท
โพสต์ทูเดย์-&#8220;วรรณรัตน์&#8221;ส่งสัญญาณดีเซลแตะลิตรละ30บาทเล็งลดภาษีน้ำมันบรรเทาผลกระทบประชาชน
8 ม.ค. 2553

โพสต์ทูเดย์-“วรรณรัตน์”ส่งสัญญาณดีเซลแตะลิตรละ30บาทเล็งลดภาษีน้ำมันบรรเทาผลกระทบประชาชน
น.พ.วรรณรัตน์ ชาญนุกูล  รมว.พลังงาน เปิดเผยว่า สถานการณ์ราคาน้ำมันในช่วงที่ผ่านมามีความผันผวนค่อนข้างมาก โดยราคาน้ำมันดิบตลาดดูไบอยู่ที่  82-83  เหรียญสหรัฐ/บาร์เรล  จากปัจจัยปริมาณสำรองน้ำมันของ สหรัฐและยุโรปเริ่มลดลง เนื่องจากสภาพอากาศที่หนาวผิดปกติ ส่งผลให้ระดับราคาน้ำมันอยู่ในช่วงขาขึ้น ซึ่งหากราคาน้ำมันดิบไปอยู่ที่85 เหรียญสหรัฐ/บาร์เรล และทำให้ราคาดีเซลแตะระดับ 30 บาท/ลิตร จะประสานไปยังกระทรวงการคลังเพื่อพิจารณาปรับลดอัตราภาษีสรรพสามิตน้ำมัน  ซึ่งจะช่วยลดภาระให้กับประชาชน  “ราคาน้ำมันผันผวนตั้งแต่ปลายปีจนถึงต้นปีที่ผ่านมา แต่ก็คาดว่าราคาน้ำมันเฉลี่ยทั้งปีจะอยู่ที่ 70-80 เหรียญสหรัฐ/บาร์เรล ซึ่งกระทรวงพลังงานจะพยายามดูแลราคาน้ำมันในประเทศไม่ให้ส่งผลกระทบกับประชาชน”น.พ.วรรณรัตน์ กล่าว
อย่างไรก็ตามกรณีมติครม.ให้ทบทวนมาตรการภาษีส่งเสริมการผลิตรถยนต์ประหยัดพลังงาน นั้น ยังเห็นว่ารัฐบาล ควรให้ความช่วยเหลือการผลิตรถยนต์ประหยัดพลังงานทุกประเภทอย่างเป็นธรรม ทั้ง รถยนต์ไฮบริด รถยนต์อี 85 และอีโคคาร์   ซึ่งไม่เห็นด้วยที่จะลดภาษีให้กับรถยนต์ไฮบริดก่อน ในขณะที่รถยนต์อี 85 ยังไม่ได้รับการช่วยเหลือ การพิจารณาพร้อมกันจะเป็นธรรมมากกว่า ส่วนรถประเภทใดจะได้รับความนิยมก็แล้วแต่ผู้บริโภคเป็นผู้ตัดสินใจเลือก 
นายประเสริฐ  บุญสัมพันธ์   ประธานเจ้าหน้าที่ และกรรมการผู้จัดการใหญ่ บริษัท ปตท.    กล่าวว่า  ราคาน้ำมันอยู่ในช่วงขาขึ้นจากปัจจัยสภาพอากาศในสหรัฐและยุโรปที่หนาวเย็นผิดปกติทำให้มีความต้องการใช้น้ำมันพื่อทำความอบอุ่นจนล่าสุดราคาน้ำมันดิบอยู่ในระดับสูงเกือบ 90 เหรียญสหรัฐ/บาร์เรล ส่วนราคาขายปลีกน้ำมันดีเซลอยู่ระดับ 27 บาท/ลิตรเท่านั้น  ซึ่งระดับราคาน้ำมันดิบในปัจจุบันยังไม่ทำให้ราคาขึ้นไปแตะที่ลิตรละ 30 บาท ทั้งนี้ราคาน้ำมันที่สูงขึ้นทำให้ค่าการตลาดน้ำมันปรับลดลงตามไปด้วย โดยปัจจุบันมีค่าการตลาดไม่ถึง 50 สต./ลิตร 
รายงานข่าวจากสำนักนโยบายและแผนพลังงาน (สนพ.)  แจ้งว่า  ผู้ค้าน้ำมันได้แจ้งปรับเพิ่มราคาขายปลีกน้ำมันทุกชนิด 60 สต./ลิตร ซึ่งเป็นการปรับครั้งที่ 2 ในรอบสัปดาห์ หลังจากที่มีการปรับราคาครั้งแรกไปแล้วเมื่อวันที่ 5 ม.ค. ที่ผ่านมา ส่งผลให้ราคาขายปลีกหลังปรับราคาแล้วเป็นดังนี้ เบนซิน 95 อยู่ที่ 42.24 บาท/ลิตร   เบนซิน 91 อยู่ที่ 36.24 บาท/ลิตรแก๊สโซฮอล์ 95 อยู่ที่ 32.64  บาท/ลิตร   แก๊สโซฮอล์ 91 อยู่ที่ 31.84 บาท/ลิตร   และดีเซล อยุ่ที่ 28.59 บาท/ลิตร